การประกอบธุรกิจของแต่ละสายผลิตภัณฑ์

ลักษณะการให้บริการ

  ก. ผู้ป่วยนอก มีบริการตรวจรักษาโรคสาขาต่างๆ ดังนี้

  (1) อายุรกรรม (2) ศัลยกรรม

  (3) สูติ-นารีเวช (4) กุมารเวช

  (5) ผิวหนัง (6) หู คอ จมูก

  (7) กระดูก (8) จักษุ

(9) กายภาพบำบัด (10) ทันตกรรม

นอกจากนี้ ยังมีการบริการพิเศษเพื่ออำนวยความสะดวกแก่ผู้มาใช้บริการ ดังนี้

1. หน่วยตรวจสุขภาพ และประเมินสุขภาพ

2. การให้บริการปรึกษาปัญหาสุขภาพทางโทรศัพท์ และระบบ Internet

3. คลีนิคผู้สูงอายุ

4. ศูนย์สลายนิ่ว

5. การผ่าตัดด้วยแสงเลเซอร์ (Laser Surgery)

6. คลีนิคฝังเข็ม

7. คลีนิคผู้มีบุตรยาก

8.  คลีนิคครอบครัว

9.  ศูนย์หัตถเวช

10. ศูนย์รถพยาบาล (Emergency Elderly Care)

11. ศูนย์แอ๊ดวานซ์เลสิคเซ็นเตอร์

  ข. ผู้ป่วยใน มีบริการห้องพักหลายประเภท ดังนี้

  (1) ห้องผ่าตัด (2) ห้องคลอด

  (3) ห้อง ICU/CCU (4) ห้อง V.I.P.

  (5) ห้อง DELUXE (6) ห้องเดี่ยวพิเศษ

  (6) ห้องคู่ (7) ห้องรวม

โครงการพิเศษที่ออกแบบ โดยจำแนกแผนกตามประเภทของผู้ป่วยเพื่อให้ได้รับความสะดวก ได้แก่

1.  แผนกผู้ป่วยชาวต่างประเทศ

2.  ศูนย์บริการผู้สูงอายุ (บ้านวิภาวดี) รับดูแลผู้สูงอายุทั้งแบบประจำและไปกลับ
    ด้วยความอบอุ่นและไว้ใจได้ โดยทีมงานของแพทย์และพยาบาลที่เชี่ยวชาญการดูแลผู้สูงอายุ

3.  วิภาวดีโฮมแคร์ เป็น การดูแลถึงบ้านโดยทีมงานแพทย์และพยาบาล เพียงเรียกสายตรง
    (02)5611911

4.  โครงการบริการผู้สูงอายุยามฉุกเฉิน

5.  บริการรถพยาบาลตลอด 24 ชั่วโมงทั่วประเทศ

  ค. สัญญาการให้บริการรักษาพยาบาลกับบุคคลภายนอก

โรงพยาบาลวิภาวดีมีลูกค้าที่เป็นบริษัท ห้างร้าน ซึ่งทำสัญญาส่งพนักงานเข้ารับการรักษาพยาบาลที่
โรงพยาบาลในปัจจุบันประมาณ 1,000 บริษัท และนอกจากนี้ ทางโรงพยาบาลมีบริการส่งรถ
X-RAY เคลื่อนที่พร้อมแพทย์และพยาบาลให้บริการตรวจสุขภาพ ณ ที่ทำการของลูกค้า
และบริการรถพยาบาลผู้สูงอายุยามฉุกเฉิน

ข้อจำกัดในการประกอบธุรกิจ

บริษัทมีข้อจำกัดในการโฆษณากิจการสถานพยาบาล เช่นเดียวกับโรงพยาบาลอื่นๆ
ตามพระราชบัญญัติสถานพยาบาล พ.ศ. 2542

การตลาดและภาวะการแข่งขัน

กลยุทธ์ทางการตลาด

โรงพยาบาลมีการปรับเปลี่ยนกลยุทธ์ตลอดเวลา เนื่องจากความก้าวหน้าในด้านการรักษาพยาบาล
อาทิ การจัดซื้ออุปกรณ์และเครื่องมือแพทย์ วิธีการรักษา และการลงทุนในด้านอื่นๆ ที่จำเป็น
เพื่อให้ทันกับคู่แข่ง
ดังนั้นปัญหาทางการเงินซึ่งเป็นปัญหาที่สำคัญที่เกิดขึ้นในช่วงวิกฤติค่าเงินบาทเนื่องจากบริษัทมีเงินกู้จากต่างประเทศจำนวนหนึ่ง
ทำให้บริษัทพยายามลดค่าใช้จ่ายต่างๆ ในโรงพยาบาลลง มีการออกตั๋วสัญญาใช้เงินเพื่อลดดอกเบี้ย
ส่วนทางด้านการตลาดได้มีการปรับเปลี่ยนแนวนโยบายให้ตรงกับความต้องการของผู้ใช้บริการ
ปรับปรุงระบบบริการแบบ Package
รวมทั้งการให้บริการหน่วยแพทย์เคลื่อนที่ในพื้นที่ละแวกใกล้เคียงมากขึ้น

แผนกลยุทธ์ โรงพยาบาลได้กำหนดแผนกลยุทธ์ไว้ 3 ด้าน

1.  ด้านบริการ

ปรับปรุงคุณภาพการบริการให้ทัดเทียมกับโรงพยาบาลชั้นนำ โดยมีการนำระบบคุณภาพ ISO 9001 :
2000 และ HA. มาช่วยในการจัดการ นอกจากนั้นจะมีการนำเทคโนโลยี
ด้านสารสนเทศมาใช้มากขึ้น เพื่อให้เกิดความรวดเร็วและแม่นยำ
เพื่อความพึงพอใจสูงสุดของผู้ใช้บริการ

2.  ด้านการบริหารจัดการ

เน้นด้านการกระจายอำนาจให้กับผู้บริหารระดับรองลงมา รวมทั้งผู้รับผิดชอบในแต่ละฝ่าย
เพื่อช่วยกันกำหนดกลยุทธ์และทิศทางของโรงพยาบาล โดยเน้นให้เห็นถึงความสำคัญของแผนกลยุทธ์
และยุทธ์ศาสตร์การแข่งขันในธุรกิจ อีกทั้งความคิดในเรื่องของการตลาด นอกจากนี้
จะมีการคัดเลือกบุคลากรใหม่เพื่อฝึกอบรมให้มีความสามารถในการบริหารจัดการ
เพื่อเป็นกำลังสำคัญของโรงพยาบาลต่อไป

ทั้งนี้ เพื่อให้ทุกแผนกในองค์กรมีส่วนร่วมทั้งหมด โรงพยาบาลจึงได้ให้ทุกแผนกจัดทำแผนกลยุทธ์เอง
โดยให้มีผลต่อแผนกลยุทธ์ใหญ่ของโรงพยาบาลทั้ง 3 ด้าน

3.  ด้านการเงิน

บริษัทพยายามเพิ่มรายได้จากการดำเนินงานให้มากขึ้น โดยลดค่าใช้จ่ายด้านดอกเบี้ย
ซึ่งดอกเบี้ยมีแนวโน้มลดลง การแข่งขันของธนาคารมีสูง จึงเป็นโอกาสของบริษัทที่จะสามารถต่อรอง
หรือหาแหล่งเงินกู้ที่ถูกกว่ามาทดแทน เพื่อลดต้นทุน

แผนยุทธศาสตร์ธุรกิจในแต่ละแผนก

1.  ส่วนที่ให้บริการภายในโรงพยาบาล

ในส่วนของการให้บริการภายในโรงพยาบาล ได้แก่ แผนกตรวจรักษาโรคทั่วไป แผนกตรวจสุขภาพ
ศูนย์สุขภาพวิภาวดี และ ศูนย์หัตถเวช กลยุทธ์ที่นำมาใช้ภายในโรงพยาบาลคือ
การสร้างความแตกต่าง เนื่องจากในส่วนของโรงพยาบาลนั้นมี Switching Cost ต่ำ
รวมทั้งในส่วนของการให้บริการก็เป็นลักษณะคล้ายๆกัน
ดังนั้นจะต้องพยายามปรับปรุงให้มีสิ่งที่พิเศษแตกต่างจากโรงพยาบาลคู่แข่งที่มีอยู่หลายแห่งในละแวกเดียวกัน
นอกจากนี้ยังต้องเน้นในเรื่องของกำไรตามกลยุทธ์ขององค์กรด้วย
กลยุทธ์ที่โรงพยาบาลนำมาประยุกต์ใช้ คือ

-   ปรับปรุงคุณภาพโดยรวมของการบริการโดยนำระบบ Hospital Accreditation มาใช้

-   การใช้ระบบข้อมูลสารสนเทศ เพื่อช่วยให้การทำงานแม่นยำและรวดเร็วมากขึ้น
    รวมทั้งสามารถก้าวไปสู่ระบบ Paperless
    เพื่อลดค่าใช้จ่ายรวมทั้งเวลาการสืบค้นประวัติของผู้ป่วย

-   ปรับปรุงในด้านบริการ โดยคำนึงถึงความต้องการและความพึงพอใจของลูกค้าเป็นหลัก

-   ปรับปรุงบุคลากร เช่น แพทย์ พยาบาล และพนักงาน โดยมีการส่งไปอบรมตามสถาบันต่างๆ
    อย่างสม่ำเสมอ

-   ปรับปรุงระบบติดตามลูกค้าเพื่อให้สามารถดูแลได้อย่างต่อเนื่องภายหลังจากการใช้บริการในโรงพยาบาล

2.  ส่วนที่เกี่ยวกับการบริการนอกสถานที่

โรงพยาบาลได้จัดโครงการให้บริการนอกสถานที่โดยเฉพาะแก่ผู้ป่วยแต่ละประเภท ได้แก่
แผนกตรวจสุขภาพเคลื่อนที่ แผนกดูแลรักษาผู้ป่วยที่บ้าน และ แผนกห้องฉุกเฉิน
ซึ่งกำลังจะมีขนาดตลาดใหญ่ขึ้น และสร้างผลกำไรในอนาคตได้ดี

ลักษณะลูกค้า

ลูกค้าของโรงพยาบาลวิภาวดี แบ่งออกเป็น

1.  ลูกค้าที่เป็นบุคคลทั่วไป ฐานะปานกลางถึงค่อนข้างดี
    ที่สนใจในการดูแลสุขภาพและมีกำลังในการจ่ายเพื่อสุขภาพ

2.  ลูกค้าที่เป็นบริษัทคู่สัญญา ซึ่งมีสัญญาการใช้บริการรักษาพยาบาล
    และตรวจสุขภาพประจำปีกับโรงพยาบาล

3.  ลูกค้าที่เป็นราชการรัฐวิสาหกิจ และอื่น ๆ เช่น ผู้ถือหุ้นของบริษัท ซึ่งจัดเป็นลูกค้าลักษณะพิเศษ
    มีการได้ส่วนลดในการรักษาพยาบาลเป็นพิเศษ

    กลุ่มลูกค้าเป้าหมาย

โรงพยาบาลกำหนดกลุ่มลูกค้าเป้าหมายไว้ดังนี้

1.  กลุ่มประชาชนทั่วไปที่อยู่ในละแวกรัศมี 10 กิโลเมตร รอบ ๆ
    โรงพยาบาลที่ยังไม่มีประวัติการรักษาที่โรงพยาบาล ทั้งนี้เนื่องจากปัจจัยด้านการคมนาคม
    และการให้บริการที่ดีน่าจะเป็นปัจจัยสำคัญที่ทำให้ประชาชนเป้าหมายเหล่านี้หันมาใช้บริการที่โรงพยาบาลวิภาวดี
    ซึ่งทางโรงพยาบาลวิภาวดียังพบว่ามีลูกค้าเป้าหมายกลุ่มนี้อยู่เป็นจำนวนพอสมควร
    เมื่อเทียบสัดส่วนผู้ที่มาใช้บริการที่อยู่ในเขต/จำนวนประชากรในเขต

2.  กลุ่มบริษัทฯ โรงงานอุตสาหกรรมที่เป็นภาคเอกชน รวมทั้งกลุ่มราชการ รัฐวิสาหกิจต่าง ๆ
    โดยยังมีบริษัทฯ และโรงงานอุตสาหกรรม ซึ่งยังไม่มีสัญญาใช้บริการกับโรงพยาบาลวิภาวดี
    กลุ่มลูกค้าเป้าหมายข้อนี้ครอบคลุมทั่วทั้งกรุงเทพมหานคร
    เนื่องจากโรงพยาบาลวิภาวดีมีบริการนอกสถานที่ ที่จะไปให้บริการโดยไม่จำกัดเขต
    (ขึ้นอยู่กับปริมาณพนักงาน) และเป็นการขยายฐานลูกค้าออกให้กว้างไกล อีกประการหนึ่ง
    พนักงานในแต่ละองค์กรจะมีที่พักอาศัยแตกต่างกันออกไป
    ซึ่งบางคนอาจพักอยู่ใกล้ละแวกโรงพยาบาลวิภาวดี ซึ่งจะทำให้ได้ลูกค้าที่เป็นบุคคลทั่วไปด้วย

    การจำหน่ายและช่องทางการจำหน่าย

  ช่องทางการจำหน่ายบริการของโรงพยาบาลวิภาวดี แบ่งเป็น 2 ช่องทางหลัก ๆ

1.  การจำหน่ายต่อลูกค้าทั่วไป เป็นลูกค้าประเภทเงินสดอยู่ที่สัดส่วนร้อยละ 70
    โดยการทำการส่งเสริมการขายอย่างต่อเนื่อง มุ่งเน้นการส่งเสริมการขายด้วย Package
    ราคาประหยัด รวมทั้งการให้บริการในรูปแบบต่าง ๆ มีการจัดสัมมนา เพื่อแนะนำบริการใหม่
    การจัดกิจกรรมที่เป็นประโยชน์ต่อสังคมและชุมชนอย่างสม่ำเสมอ เช่น
    การออกหน่วยแพทย์เคลื่อนที่ร่วมกับภาครัฐบาล ลูกค้ากลุ่มนี้รวมถึงพนักงาน
    ครอบครัวพนักงานและผู้ถือหุ้นของบริษัทด้วย

2.  การจำหน่ายต่อลูกค้าประเภทบริษัทฯ โรงงานอุตสาหกรรม องค์กรภาครัฐ
    และรัฐวิสาหกิจต่างๆ ซึ่งเป็นลูกค้าประเภทเครดิต สัดส่วนลูกค้าประเภทนี้อยู่ที่ร้อยละ 30
    การจำหน่ายโดยใช้พนักงานการตลาด เข้าไปเสนอบริการการรักษาพยาบาล
    และการตรวจสุขภาพ โดยมีสัญญาการให้ส่วนลดและระยะเวลาการชำระเงิน

นอกจากการจัดจำหน่ายต่อลูกค้าทั้ง 2 ประเภท ดังกล่าวแล้ว
โรงพยาบาลยังมีช่องทางการจำหน่ายอื่น ๆ โดยใช้การประชาสัมพันธ์
เพื่อเสริมภาพลักษณ์องค์กรให้เข้มแข็ง เช่น การออกหน่วยบริการชุมชน
การให้ความรู้แก่ประชาชนทั่วไปทั้งในรูปเอกสาร วารสาร และการบรรยายพิเศษ
การเผยแพร่ข้อมูลทาง Internet การออกแสดงนิทรรศการตามที่ต่าง ๆ เป็นต้น

ภาวะการแข่งขัน

  จากภาวะเศรษฐกิจที่กำลังฟื้นตัวทำให้กำลังซื้อของประชาชนยังคงมีจำกัด
  โรงพยาบาลเอกชนในกรุงเทพฯ มีอัตราครองเตียงประมาณ 50-60 เปอร์เซ็นต์
  ซึ่งหมายถึงปริมาณเตียงที่มากเกินความต้องการในภาวะปัจจุบัน ขณะที่ต้นทุนของโรงพยาบาล
  ซึ่งประกอบไปด้วยยา เวชภัณฑ์ และเครื่องมือทางการแพทย์
  ยังต้องมีการนำเข้าจากต่างประเทศและมีแนวโน้มที่จะมีราคาสูงขึ้น
  ทำให้การลดต้นทุนเป็นไปได้อย่างจำกัด นอกจากนี้เงินลงทุนในธุรกิจโรงพยาบาลที่ค่อนข้างสูง
  และ ชื่อเสียงเป็นสิ่งสำคัญ ผู้ประกอบการรายใหม่จึงยังเกิดขึ้นยาก

  สถานพยาบาลในเขตกรุงเทพมหานคร ปี 2543

+-------------------------------+------------------+------------------+
| ประเภท                        | จำนวนโรงพยาบาล   | จำนวนเตียง        |
+-------------------------------+------------------+------------------+
| โรงพยาบาลรัฐบาล                | 41               | 17,505           |
+-------------------------------+------------------+------------------+
| โรงพยาบาลเอกชน                | 137              | 16,887           |
+-------------------------------+------------------+------------------+
| โพลีคลีนิก และ คลินิก              | 2,100            | N.A.             |
+-------------------------------+------------------+------------------+

  ที่มา: สำนักงานสาธารณสุข กรุงเทพมหานคร

ในปี 2544 – 2545 การแข่งขันยังไม่รุนแรงมากเช่นเดียวกับช่วงเกิดวิกฤติเศรษฐกิจใหม่ ๆ ในปี
2540
ประกอบกับประชาชนมีรายได้เพิ่มขึ้นและเข้าใจระบบการป้องกันดูแลสุขภาพก่อนเกิดโรคจึงทำให้มีการแข่งขันด้านการตรวจสุขภาพ
หรือส่งเสริมการขายด้านการตรวจสุขภาพมากขึ้น
ในอีกทางหนึ่งประชาชนหันไปใช้บริการโรงพยาบาลรัฐบาลมากขึ้น ประกอบกับ รัฐบาลมีนโยบาย 30
บาท รักษาทุกโรค และระบบประกันสังคม ระบบประกันสุขภาพ
นโยบายพระราชบัญญัติคุ้มครองผู้ประสบภัยจากรถ ทำให้ประชาชนมีหลักประกันหลายด้าน
การพึ่งพาโรงพยาบาลเอกชนจึงน้อยลง

ถึงแม้โรงพยาบาลรัฐบาลจะเข้ามามีส่วนในการแข่งขันในอุตสาหกรรม
แต่พิจารณาเห็นว่าสถานการณ์แข่งขันไม่รุนแรงนัก โรงพยาบาลเอกชนส่วนใหญ่
จะใช้ราคาและการจัดโปรแกรมการบริการให้ตรงกับความต้องการของลูกค้าให้มากที่สุด
ซึ่งในที่สุดบริการจะไม่แตกต่างกันเพราะสินค้าสามารถลอกเลียนแบบกันได้
ทุกโรงพยาบาลจึงต้องพยายามพัฒนาบริการไปเรื่อย ๆ

1.  คู่แข่งที่สำคัญ คือ คู่แข่งที่อยู่ในละแวกใกล้เคียงกับโรงพยาบาล เป็นโรงพยาบาลเอกชน 3
    แห่ง และ โรงพยาบาลรัฐบาล 1 แห่ง สำหรับส่วนแบ่งทางการตลาดในย่านบางเขน และ
    จตุจักร โรงพยาบาลวิภาวดีจัดว่ามีขนาดกำลังการให้บริการใหญ่ที่สุด
    และมีมูลค่าการรักษาพยาบาลประมาณร้อยละ 30 ของตลาดรวม

2.  คู่แข่งที่สำคัญรองลงมา คือ
    คู่แข่งที่เป็นโรงพยาบาลเอกชนที่มีชื่อเสียงทางด้านการรักษาพยาบาล
    ซึ่งลูกค้าจะใช้ชื่อเสียงเป็นปัจจัยหลักในการเลือกใช้บริการ

3.  คู่แข่งด้านสินค้าทดแทน ได้แก่ คลีนิคทั่วไปในละแวกใกล้เคียง และโรงพยาบาลเอกชนอื่น ๆ
    โดยรวมแล้ว จำนวนคู่แข่งโดยประมาณ คือ 50 – 100 แห่ง

  กำลังการบริการของโรงพยาบาลวิภาวดี

+------------------+------------+------------+------------+-----------+
| ปี                | 2542       | 2543       | 2544       | 2545      |
+------------------+------------+------------+------------+-----------+
| ผู้ป่วยนอกเฉลี่ยวันละ  | 700        | 735        | 760        | 830       |
| (คน)             |            |            |            |           |
+------------------+------------+------------+------------+-----------+
| ผู้ป่วยในเฉลี่ยวันละ   | 140        | 140        | 140        | 145       |
| (เตียง)           |            |            |            |           |
+------------------+------------+------------+------------+-----------+
| จำนวนเตียงให้บริการ | 275        | 260        | 230        | 230       |
+------------------+------------+------------+------------+-----------+
| อัตราการครองเตียง  | 50.9%      | 53.8%      | 60.9%      | 63%       |
+------------------+------------+------------+------------+-----------+

ปัจจุบัน โรงพยาบาลวิภาวดี มีศักยภาพในการแข่งขันมากขึ้น โดยมีการวางแผนที่เป็นรูปธรรม
มีการประเมินผล และ แก้ไขปัญหาอย่างต่อเนื่อง
แม้ว่าจะจัดเป็นโรงพยาบาลระดับปานกลางแต่มีการปรับปรุงให้ได้คุณภาพการบริการทัดเทียมคู่แข่ง
ซึ่งเป็นโรงพยาบาลเอกชนที่มีขนาดและกำลังการให้บริการที่ใกล้เคียงกับโรงพยาบาลวิภาวดี จำนวน
3 โรงพยาบาล

สถานภาพและศักยภาพในการแข่งขัน

ปัจจุบัน โรงพยาบาลวิภาวดี มีศักยภาพในการแข่งขันมากขึ้น
โดยมีการวางแผนกลยุทธ์อย่างเป็นรูปธรรม เช่น กำหนดกิจกรรมส่งเสริมการขาย
โดยมีคณะกรรมการพิจารณากิจกรรมทุกเดือน มีการประเมินผล และแก้ปัญหาที่เกิดขึ้นอย่างชัดเจน

สถานภาพของโรงพยาบาลวิภาวดี ยังอยู่ในระดับปานกลาง
แต่ก็พร้อมที่จะพัฒนาปรับปรุงเพื่อให้ทันต่อคู่แข่งขัน แม้ว่าสถานภาพยังอยู่ในระดับปานกลาง
แต่โรงพยาบาลก็มีศักยภาพมากขึ้นตามที่ได้กล่าวมา
ดังจะเห็นได้จากการเติบโตของรายได้และกำไรของโรงพยาบาลในปีที่ผ่านมา

ขนาดของบริษัท เมื่อเทียบกับคู่แข่งขัน

ขนาดของโรงพยาบาลวิภาวดี ซึ่งเป็นโรงพยาบาลเอกชนขนาด 350 เตียง
มีขนาดเท่าและใหญ่กว่าโรงพยาบาลที่เป็นคู่แข่งขันที่สำคัญในพื้นที่เดียวกัน

การจัดหาผลิตภัณฑ์หรือบริการ

บุคลากร-แพทย์

แพทย์ประจำ จำนวนทั้งหมด 34 คน

แผนกอายุรกรรมทั่วไป จำนวน 5 คน

แผนกอายุรกรรมสาขาโรคหัวใจ จำนวน 4 คน

แผนกอายุรกรรมสาขาโรคไต จำนวน 2 คน

แผนกอายุรกรรมสาขาประสาทวิทยา จำนวน 1 คน

แผนกอายุรกรรมสาขาโรคระบบทางเดินหายใจ จำนวน 1 คน

แผนกศัลยกรรมทั่วไป จำนวน 2 คน

แผนกศัลยกรรมออร์โธปิดิกส์ จำนวน 2 คน

แผนกสูติ – นรีเวช จำนวน 3 คน

แผนกกุมารเวช จำนวน 4 คน

แผนกรังสีแพทย์ จำนวน 1 คน

แผนก หู คอ จมูก จำนวน 2 คน

แผนกจักษุ จำนวน 2 คน

แผนกวิสัญญีแพทย์ จำนวน 1 คน

แผนกโรคผิวหนัง จำนวน 1 คน

แผนกทันตกรรม จำนวน 2 คน

แผนกฉุกเฉิน จำนวน 1 คน

ยอดรวมทั้งหมด จำนวน 34 คน

แพทย์ที่ปรึกษา จำนวนทั้งหมด 156 คน

อายุรกรรมทั่วไป จำนวน 4 คน 

อายุรกรรมสาขาโรคเลือด - เคมีบำบัด จำนวน 4 คน

อายุรกรรมสาขาโรคปอด จำนวน 2 คน

อายุรกรรมสาขาโรคหัวใจ จำนวน 2 คน

อายุรกรรมสาขาโรคทางเดินอาหาร จำนวน 3 คน

อายุรกรรมสาขาโรคติดเชื้อ จำนวน 3 คน

อายุรกรรมสาขาประสาทวิทยา จำนวน 4 คน

อายุรกรรมสาขาโรคไต จำนวน 1 คน

อายุรกรรมสาขาโรคต่อมไร้ท่อ จำนวน 1 คน

อายุรกรรมสาขาโรคข้อ จำนวน 1 คน

แผนกโรคผิวหนัง จำนวน 4 คน

แผนก หู คอ จมูก จำนวน 5 คน

แผนกจักษุ จำนวน 8 คน

แผนกสูติ - นรีเวช จำนวน 18 คน

แผนกกุมารเวช จำนวน 9 คน

ศัลยกรรมทั่วไป จำนวน 9 คน

ศัลยกรรมกระดูกและข้อ จำนวน 12 คน

ศัลยกรรมประสาท จำนวน 8 คน

ศัลยกรรมทรวงอก จำนวน 4 คน

ศัลยกรรมระบบทางเดินปัสสาวะ จำนวน 4 คน

ศัลยกรรมตกแต่ง จำนวน 3 คน

ศัลยกรรมกุมาร จำนวน 1 คน

คลีนิคฝังเข็ม จำนวน 1 คน

วิสัญญีแพทย์ จำนวน 11 คน

รังสีแพทย์ จำนวน 9 คน

จิตเวช จำนวน 5 คน

นิติเวช จำนวน 1 คน

เวชศาสตร์ฟื้นฟู จำนวน 2 คน

แผนกทันตกรรม จำนวน 17 คน

ยอดรวมทั้งหมด จำนวน 156 คน

การจัดหายา และ เวชภัณฑ์

วัตถุดิบหลักที่ใช้ในการให้บริการได้แก่ ยา และเวชภัณฑ์ในการรักษาผู้ป่วย ฝ่ายเภสัชกรรม
จะทำหน้าที่รวมรวมคำสั่งซื้อยาจากห้องจ่ายยาผู้ป่วยนอก และผู้ป่วยใน
และจากโรงพยาบาลในเครืออื่นๆ และจัดซื้อยาและวัตถุดิบจากบริษัทที่จัดจำหน่ายทั่ว ๆ
ไปโดยไม่มีการผูกขาดในสินค้าจากจำนวนผู้ผลิต 210 ราย
มีอัตราส่วนการสั่งซื้อภายในและภายนอกประเทศเป็น 35 ต่อ 65
โดยมีผู้ผลิตรายใหญ่ที่การสั่งซื้อมากกว่าร้อยละ 30 ของยอดสั่งซื้อทั้งหมด คือ บริษัท ดีทแฮล์ม จำกัด
และ บริษัท ซิลลิคฟาร์มา จำกัด

ส่วนเครื่องมือทางการแพทย์ ซึ่งจะต้องสั่งซื้อจากต่างประเทศ เช่น ประเทศญี่ปุ่น, เยอรมัน,
สหรัฐอเมริกา
ถ้าเครื่องมือเหล่านี้มีปัญหาทางบริษัทที่เป็นตัวแทนจำหน่ายในประเทศไทยจะส่งคนมาดูแลและซ่อมแซมให้

ผลกระทบต่อสิ่งแวดล้อม

เนื่องจากโรงพยาบาลมีของเสียที่เกิดจากการดำเนินงาน
ทางบริษัทจึงได้มีมาตราการในการควบคุมดูแลของเสีย ดังต่อไปนี้

1.  ขยะติดเชื้อ ประกอบด้วยวัสดุอุปกรณ์สิ้นเปลืองทางการแพทย์ที่ใช้กับคน เช่น เข็มฉีดยา
    ผ้าพันแผล สำลีคัดหลั่งจากคนไข้
    การควบคุมขยะดังกล่าวดำเนินการโดยการบรรจุในถุงขยะติดเชื้อที่มีเครื่องหมายแสดงประเภทของขยะอย่างชัดเจน
    และ ใส่กล่องกระดาษอีกชั้นหนึ่ง และ มีการนำส่งให้ บริษัทกรุงเทพธนาคม จำกัด ของทาง
    กทม. นำไปทำลาย
    โดยส่วนของพนักงานทำความสะอาดของโรงพยาบาลจะได้รับการอบรมการเก็บขยะติดเชื้ออย่างถูกวิธี
    และ มีการทดสอบความรู้อย่างต่อเนื่อง

2.  น้ำเสีย ก่อนที่จะถูกทิ้งสู่ท่อระบายน้ำสาธารณะ
    จะต้องผ่านระบบบำบัดน้ำเสียของโรงพยาบาลซึ่งจะเติมอากาศและจุลินทรีย์เพื่อย่อยสลายของเสียในน้ำ
    น้ำที่บำบัดแล้วโรงพยาบาลจะส่งไปตรวจค่ามาตราฐานน้ำทุกเดือนโดยบริษัทที่ขึ้นทะเบียนกับกระทรวงอุตสาหกรรม
    และได้รับการตรวจติดตามผลจากกรมควบคุมมลพิษ และ กทม.ทุกปี
    ค่ามาตราฐานน้ำของโรงพยาบาลที่ผ่านมาอยู่ในเกณฑ์ปกติ